RPO wil vleispryse bekyk
• Nuus • RPO wil vleispryse bekyk
Beesvleis. Foto: www.benefitsof.us
Die RPO gaan ondersoek instel na die verskil tussen die prys wat die boer kry en die prys vir verbruikers.
Die Rooivleisprodusente-organisasie (RPO) wil die verbruikerspryse van rooivleis ondersoek omdat dié pryse skynbaar nie met produsentepryse ooreenstem nie.
Mnr. John Durr, voorsitter van die Wes-Kaapse RPO, het op die RPO se kongres in KwaZulu-Natal voorgestel dat ’n formele ondersoek van stapel gestuur word om uit te vind hoekom verbruikers nie voordeel trek uit dalende produsentepryse nie.
Mnr. Neels de Villiers, voorsitter van die Vrystaatse RPO, het dié mosie gesteun. “Die produsenteprys van skaap- en beesvleis het sedert Januarie vanjaar skerp gedaal, maar die verbruikersprys het nie die dalende plaashekprys gevolg nie.”
De Villiers sê omdat die prysvoordeel nie aan verbruikers deur gegee word nie, lei dit tot ver bruikersweerstand, wat beteken dat produsente markaandeel verloor. Die Vrystaatse RPO het die afgelope jaar ’n studie gefinansier wat dié neiging bevestig het.
Durr het verder gesê dat ’n plan beraam moet word sodat elke skakel in die waardeketting vir hul eie flaters betaal. Indien ’n supermark of slagplaas ’n fout maak, word die koste daarvan tans eenvoudig by verbruikers verhaal, sê Durr.
Die voorstel is aanvaar, maar sommige gehoorlede was skepties. Een van die argumente was dat ’n produsent nie byvoorbeeld aan ’n kleinhandelwinkel kan voorskryf wat hy vir ’n produk moet vra nie omdat hy sy eie winsgrense kan vasstel.
2012/09/25 11:46:52 AM
produsente moet beheer neem oor die waarde ketting Geen meganisme bestaan tans om pryse te bepaal behalwe dat die produsent n prysnemer is Almal het n se behalwe produsent
2012/09/25 02:41:59 PM
Toe ek 5 jaar gelede nadat ek 'n brief na Landbouweekblad geskryf het oor die einste saak, het 'n slaghuis van Pretoria daarop aanspraak gemaak dat dit a.g.v. die byberekening van BTW is wat maak dat pryse tussen slagpale en verkoopspunt so drasties verskil. Daar was 'n hele relaas oor my 'foutiewe berekening' agterna in die Landbouweekblad geplaas. Ek hoop die RPO wil die vriend reghelp!